QTC กวาดกำไรครึ่งปีแรก 106 ลบ.รับยอดขายพุ่ง รุกขยายฐานหนุนผลงานปีนี้โตแกร่ง
QTC กวาดกำไรครึ่งปีแรก 106 ลบ.รับยอดขายพุ่ง รุกขยายฐานหนุนผลงานปีนี้โตแกร่ง
7 ส.ค. 2563

นายพูลพิพัฒน์ ตันธนสิน ประธานเจ้าหน้าที่บริหาร บริษัท  คิวทีซี เอนเนอร์ยี่ จำกัด (มหาชน) หรือ QTC ผู้ผลิตจัดจำหน่าย และให้บริการหม้อแปลงไฟฟ้า เปิดเผยถึงผลการดำเนินงานงวด 6 เดือนแรกของปี 2563 ว่า บริษัทฯ มีรายได้รวม 562 ล้านบาท เพิ่มขึ้น  60 ล้านบาท จากงวดเดียวกันของปีก่อนที่มีรายได้รวม 502 ล้านบาท คิดเป็นอัตราการเติบโตเพิ่มขึ้น 12% และมีกำไรสุทธิ จำนวน 106 ล้านบาท
ทั้งนี้เป็นผลจากแผนกลยุทธ์ทำการตลาดหม้อแปลงไฟฟ้า และ ธุรกิจพลังงาน โซลาร์เซลล์ ตั้งแต่ต้นปีที่ผ่านมา ส่งผลให้มีความต้องการซื้อเข้ามาเพิ่มขึ้น ทำให้ยอดขายผลิตภัณฑ์โดยรวมปรับตัวเพิ่มขึ้นอย่างต่อเนื่อง ขณะเดียวกันบริษัทฯ ยังรับรู้รายได้จากธุรกิจไฟฟ้าของบริษัท คิวโซลาร์ 1 จำกัด ขนาด 8.6 MW ที่ปราจีนบุรีอย่างต่อเนื่อง
อย่างไรก็ตาม ในช่วงไตรมาส 2/2563 ที่ผ่านมา จะเกิดสถานการณ์การแพร่ระบาดของเชื้อไวรัสโควิด – 19 ส่งผลให้ภาครัฐประกาศล็อกดาวน์ประเทศ ซึ่งส่งผลกระทบต่อระบบการขนส่ง รวมถึงการนำเข้าวัตถุดิบต้องมีการชะลอไปบ้าง แต่ด้วยการปรับกลยุทธ์ด้านบริหารจัดการภายในองค์กร เพื่อรับมือกับวิกฤตดังกล่าวได้ทัน จึงทำให้ภาพรวมของธุรกิจกระทบเพียงเล็กน้อยเท่านั้น
“ไตรมาส 2/2563 สิ้นสุดวันที่ 30 มิถุนายน 2563 บริษัทฯมีรายได้รวม 324 ล้านบาท เพิ่มขึ้น 88 ล้านบาท จากงวดเดียวกันของปีก่อน ที่มีรายได้รวม 236 ล้านบาท คิดเป็นอัตราการเติบโตเพิ่มขึ้น 37% และมีกำไรสุทธิ จำนวน 74 ล้านบาท เมื่อเทียบจากงวดเดียวกันของปีก่อนที่มีกำไรสุทธิ 40 ล้านบาท เพิ่มขึ้น 85%
โดย ณ สิ้นไตรมาส 2/2563 บริษัทฯ มียอดขายหม้อแปลงในมือ(Backlog) จำนวนกว่า 300 ล้านบาท แบ่งเป็นงานราชการ จำนวน 30 ล้านบาท งานเอกชน จำนวน 120 ล้านบาท และงานต่างประเทศ จำนวน 150 ล้านบาท ซึ่ง Backlog คาดว่าจะทยอยส่งมอบสินค้าได้อย่างต่อเนื่อง
ประธานเจ้าหน้าที่บริหาร บมจ.คิวทีซี เอนเนอร์ยี่ กล่าวเพิ่มเติมถึง ภาพรวมธุรกิจในครึ่งปีหลัง 2563 มองว่า บริษัทฯ ยังมีอัตราการเติบโตได้ตามเป้าหมายที่วางไว้ โดยทั้งปีคงเป้าหมายการเติบโตของรายได้ที่ระดับ 1,000 ล้านบาท เนื่องจากบริษัทฯ มีการปรับกลยุทธ์เชิงรุกในส่วนของธุรกิจเทรดดิ้ง โดยเฉพาะการจำหน่ายแผงโซลาร์เซลล์ ซึ่งบริษัทฯได้รับการแต่งตั้งเป็นตัวแทนจากบริษัท LONGI Solar Technology Co., Ltd. ผู้ผลิตแผงเซลล์แสงอาทิตย์แบบ Mono Crystalline Silicon อันดับหนึ่งของโลกในช่วงต้นปีที่ผ่านมา รวมทั้งการจำหน่าย Huawei Solar Inverter ซึ่งเป็นผลิตภัณฑ์แปลงไฟฟ้ากระแสตรง (DC) ให้เป็นไฟฟ้ากระแสสลับ (AC) จากแผงโซลาร์เซลล์ รวมไปถึงการจำหน่าย DE BUSDUCT โดยล่าสุดบริษัทฯ ได้ทำการตลาดเชิงรุกอย่างต่อเนื่อง เพื่อขยายฐานลูกค้าให้ครอบคลุมเพิ่มขึ้น
ส่วนการประมูลงานของการไฟฟ้าส่วนภูมิภาค (กฟภ.) การไฟฟ้านครหลวง (กฟน.) มูลค่ารวมประมาณ 2,000 – 3,000 ล้านบาท คาดว่าเปิดประมูลในครึ่งปีหลัง และจะทยอยรู้ผลในช่วงไตรมาส 4/2563 โดยบริษัทฯ คาดว่าจะได้งานไม่ต่ำกว่า 10 % ของมูลค่างาน รวมทั้งการทำการตลาด เพื่อการจำหน่ายหม้อแปลงไปยังต่างประเทศต่อเนื่อง
ประธานเจ้าหน้าที่บริหาร ยังกล่าวทิ้งท้ายว่า แม้สถานการณ์ภาพรวมของเศรษฐกิจในปีนี้ จะยังไม่มีอะไรที่ชัดเจนมากนัก แต่ในฐานะบริษัทเอกชน เรายังคงต้องศึกษาการลงทุนใหม่ๆอย่างต่อเนื่อง ซึ่งในส่วนของ QTC บริษัทฯ มองหาธุรกิจด้านพลังงานที่จะมีต่อยอดธุรกิจหม้อแปลงไฟฟ้าที่บริษัทฯดำเนินการอยู่แล้ว ซึ่งจะเป็นการลงทุนทั้งในประเทศ และต่างประเทศ โดยตั้งเป้าผลตอบแทน ROE จะต้องไม่ต่ำกว่า10% ถึงจะคุ้มค่ากับการลงทุน